"Meie bussi väljumise eel juhtus intsident. Üks inimene sai vigastada. Rohkem informatsiooni lähiajal," teatas Dortmundi klubi tund aega enne mängu algust.
Plahvatused toimusid Dortmundi klubi staadionist umbes 8 km kaugusel Hochstenis, kus Borussia meeskond mängu eel peatus.
Eurospordi andmetel sai plahvatuses vigastada Dortmundi kaitsja Marc Bartra, kes viidi haiglasse. Ajalehe Bild andmetel jalgpalluri elu ohus ei ole, kuid ta olevat šokis.
Dortmundi klubi teatas hiljem, et Bartra vigastas kätt ning ülejäänud nende mängijatega on kõik korras.
Saksamaa politsei teatel toimusid plahvatused õhtul kella seitsme ajal Dortmundi meeskonna bussi lähedal Wittbrauckeri tänaval. Plahvatuste järel purunesid bussi aknaklaasid.
Politsei pressiesindaja Gunnar Wortmann lisas, et kolm plahvatust toimusid hetkel, kui meeskond hakkas bussiga hotellist staadionile sõitma. Ka politsei kinnitas, et üks bussis olnud inimene sai akende purunemise järel vigastada.
Ajalehe Bildi andmetel olid lõhkeseadeldised paigaldatud ühele tänavanurgale, kust Dortmundi buss pöörde tegi.
Politsei kinnitusel on Dortmundi koduareeni Westfalenstadioni lähedal rahulik ning midagi ohtlikku pole avastatud.
Dortmundi klubi šveitslasest väravavahi Roman Bürki sõnul toimus plahvatus hetkel, kui buss keeras hotelli juurest välja, kirjutas uudisteagentuur AP. Bürki istus Bartra kõrval bussi tagareas. Bartra olevat puurivahi sõnul vigastanud klaasikildudega käsivart.